Document ID: /roh_data/filtered/fineweb-2-filterrobots_roh.jsonl.gz/4480

Sustegn dal chantun per pavlar la selvaschina
Envierns cun blera naiv chaschunan savens bleras sperditas da selvaschina. L’enviern 1969/70 èn per exempel var 2’000 animals selvadis crappads. Per evitar che tanta selvaschina crappa pervia da las navadas propaghescha l’inspectur da chatscha dal Grischun Peider Ratti tranter auter da pavlar la selvaschina. En ina contribuziun dal balcun tort dals 14 da matg 1972 declera Ratti ch’i dettia cun la nova lescha da chatscha ina taxa per metter a disposiziun ils meds necessaris per pudair pavlar la selvaschina.
Novs concepts per la tgira da la selvaschina
L'enviern 1994/95 è stà in enviern plitost miaivel per la selvaschina. Tuttina constatescha l’inspectur da chatscha dal Grischun Peider Ratti en la Svizra Rumantscha – Cuntrasts dals 07 da matg 1995: “Cun l’entschatta da la primavaira sa dasda nova vita – la selvaschina ha basegns da nutriment, las vatgas-tschierv e las chauras-chavriel portan ora lur pitschens, ils tschiervs han si lur cornas, ma la natira dat betg erva, pir davent dal matg/zercladur èsi uschè lunsch. Igl è in grond basegn d’energia e la natira dat pauc energia”. Novs concepts da la tgira dals animals duain meglierar la situaziun.
La dumbraziun da la primavaira
Co è la situaziun da la selvaschina suenter in enviern criv? Resposta a quella dumonda dat tranter auter la dumbraziun da la selvaschina. Il matg 2001 ha il Telesguard accumpagnà il guardia-selvaschina e ses gidanters durant ina notg da dumbraziun. In inscunter cun chavriels, tschiervs, vulps e lieurs.
Ils capricorns da Puntraschigna
Mintga primavaira vegnan ils capricorns en la vischinanza da Puntraschigna. Els giaudan l’erva fina e van fin en il santeri per siglir per ils mirs enturn. (Telesguard 29-05-2008)
La selvaschina e l'enviern
L’enviern criv selecziunescha la selvaschina – quai è stà uschia l’enviern 1969/70 ed era anc auters suenter. Fertant che l'uffizi da chatscha promoveva avant onns da pavlar la selvaschina è quai sa midà en il decurs dals onns. Oz è pavlar la selvaschina scumandà - en situaziuns extraordinarias decida il departament cumpetent mesiras d'urgenza.